อ้างชื่อข้าวหอมไทย
อาร์เจนฯตั้งท่าตีตลาดส่งออก รัฐวุ่นไล่ตามตรวจดีเอ็นเอสกัด
19 ส.ค. 2554

อาร์เจนฯตั้งท่าตีตลาดส่งออก รัฐวุ่นไล่ตามตรวจดีเอ็นเอสกัด
 อาร์เจนตินา ขายข้าว Thasmin ป้อนตลาดอุรุกวัย ปารากวัย อ้างพันธุ์เดียวกับข้าวหอมมะลิไทย 
นางปัจฉิมา ธนสันติ อธิบดีกรมทรัพย์สินทางปัญญา เปิดเผยว่า บริษัท Grupo Estrella S.A. ในอาร์เจนตินา ซึ่งผลิตข้าว Thasmin ตรา Arroz Gallo และส่งออกไปยังอุรุกวัยและปารากวัย ได้แอบอ้างชื่อข้าวหอมมะลิไทยด้วยการเขียนข้อความไว้ด้านหลังของบรรจุภัณฑ์ว่าข้าว Thasmin เป็นข้าวที่พัฒนาสายพันธุ์จากข้าวไทยที่มีกลิ่นหอมคล้ายดอกมะลิ และเป็นที่นิยมสำหรับการประกอบอาหารในเอเชีย 
กรมได้ขอตัวอย่างข้าว เพื่อให้กรมการข้าวของไทยตรวจสอบสายพันธุ์ หากผลตรวจสอบพันธุกรรม (ดีเอ็นเอ) ของข้าว Thasmin ไม่ใช่ดีเอ็นเอที่พัฒนามาจากสายพันธุ์ข้าวไทย จะแจ้งให้หน่วยงานของไทย เช่น กระทรวงการต่างประเทศ กรมการค้าต่างประเทศ พิจารณาข้อกังวลเรื่องการโฆษณา และหีบห่อของข้าว Thasmin เป็นการแอบอ้าง หลอกลวงให้ผู้บริโภคหลงผิด เพราะอาจกระทบต่อตลาดและภาพลักษณ์ข้าวไทย 
อย่างไรก็ตาม หากผลการตรวจสอบดีเอ็นเอสายพันธุ์ข้าว Thasmin เป็นสายพันธุ์ที่พัฒนามาจากสายพันธุ์ข้าวไทยจริง ก็ควรจะพิจารณาหารือกับอาร์เจนตินา เพื่อให้ปฏิบัติตามข้อกำหนดของภาคีอนุสัญญาว่าด้วยความหลากหลายทางชีวภาพ ซึ่งทั้งไทยและอาร์เจนตินาได้ให้สัตยาบันไว้แล้ว โดยจะต้องเจรจาเรื่องการแบ่งปันผลประโยชน์ 
นอกจากนี้ กรมยังได้ตรวจสอบข้อมูลการจดสิทธิบัตรสายพันธุ์ข้าว และการจดทะเบียนพันธุ์พืชข้าวของบริษัท Grupo Estrella S.A. ทั้งในไทยและสหรัฐอเมริกา ไม่พบการยื่นจดทะเบียนดังกล่าวในทั้งสองประเทศ 
ขณะนี้ยังอยู่ระหว่างประสานสำนักงานส่งเสริมการค้าในต่างประเทศ ณ กรุงบัวโนสไอเรส เพื่อตรวจสอบข้อมูลการจดทะเบียนทรัพย์สินทางปัญญา เช่น เครื่องหมายการค้าข้าว Thasmin 
สำหรับแนวทางการป้องกัน ในส่วนกรมทรัพย์สินทางปัญญาจะต้องเร่งสร้างความคุ้มครองให้แก่ข้าวไทยในต่างประเทศอย่างจริงจังและมากขึ้น เช่น การจดทะเบียนเครื่องหมายการค้า หรือเครื่องหมายรับรอง รวมทั้งสร้างความเข้าใจให้แก่ผู้บริโภคต่างประเทศเลือกซื้อข้าวหอมมะลิไทยให้ถูกต้อง
นางปัจฉิมา กล่าวเพิ่มเติมว่า ในเร็วๆ นี้ กรมจะประสานกรมส่งเสริมการส่งออกจัดสัมมนาระดมความเห็นเรื่อง “จะปกป้องข้าวไทยจากการละเมิดในต่างประเทศอย่างไรดี” ในช่วงที่ผู้แทนสำนักงานพาณิชย์ในต่างประเทศเดินทางมาไทย เพื่อเข้าร่วมงานแสดงสินค้าอาหารนานาชาติ (ไทยเฟกต์) วันที่ 2531 พ.ค. 
ในงานจะเชิญนายยรรยง พวงราช ปลัดกระทรวงพาณิชย์มาเป็นประธานเพื่อหาแนวทางป้องกันการละเมิดทรัพย์สินทางปัญญาของข้าวไทย เพราะที่ผ่านมามีการแอบอ้างใช้ชื่ออยู่บ่อยครั้ง จนทำให้ตลาดผู้บริโภคเกิดความสับสน หันไปซื้อข้าวจากประเทศอื่นที่เลียนแบบข้าวไทย เนื่องจากตั้งราคาข้าวต่ำกว่า